Leonard Cohen
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Leonard Cohen var en kanadisk lyriker, romanforfatter, sanger og komponist. Etter å ha virket som forfatter, ga han 33 år gammel ut sin første plate. Flere av hans sanger regnes nå som klassikere og er blitt innspilt av en rekke artister.
Diktsamlinger og bøker Hans tidlige diktsamlinger, Let Us Compare Mythologies (1956), The Spice-Box of Earth (1961) og Flowers for Hitler (1964), bærer preg av hans jødiske bakgrunn. Et annet hovedtema er kjærlighet, særlig i visetekstene hans. Mens han bodde på den greske øya Hydra på 1960-tallet, var han kjæreste med norske Marianne Ihlen. Han skrev sangen So Long, Marianne (1967) til henne. Det var også tittelen på Kari Hesthamars bok fra 2008 om deres forhold. Dokumentaren Marianne & Leonard: Words of Love hadde premiere i 2019.Romanen The Favourite Game (1963) handler om oppveksten til en ung dikter i jødisk miljø i Montreal, og Beautiful Losers (1966, norsk oversettelse Skjønne tapere, 1973) er en burlesk fantasi der fortelleren utforsker og grubler over legenden om en indiansk helgen fra 1700-tallet. Senere diktsamlinger er The Energy of Slaves (1972) og Death of a Ladies' Man (1978), som også er tittelen på et album fra 1977.I 1985 kom Book of Mercy, som er en moderne bønnebok. Flere av diktene og sangtekstene hans er blitt gjendiktet på norsk av Håvard Rem og utgitt i boken Kjærlighet og hat (1989). Cohen mottok Fyrsten av Asturias' pris for litteratur i 2011. Musikkarriere Cohen slo igjennom som visesanger i 1967 med debutalbumet Songs of Leonard Cohen, og med sine poetiske tekster og sin særegne stil har han beholdt et trofast publikum i mange land, ikke minst i Norge, hvor han har opptrådt flere ganger. Mange av sangene hans er blitt spilt inn av andre artister, også norske, blant annet på albumet Cohen på norsk (1994, med Håvard Rems gjendiktninger).Blant Cohens egne album kan nevnes Songs From a Room (1969), Songs of Love and Hate (1971), Various Positions (1985), I'm Your Man (1988), The Future (1992), Ten New Songs (2001) og Dear Heather (2004). Etter 15 års fravær fra konsertscenen dro han på turné i 2008 og besøkte blant annet Norge, hvor alle hans album siden 1985 har solgt meget bra. I 2012 ga Cohen ut det kritikerroste albumet Old Ideas, og i anledning 80-årsdagen i 2014 fulgte han opp med Popular Problems, som gikk til topps her i landet. You Want It Darker (2016) kom ut noen uker før han døde. Hans siste innspillinger ble utgitt i 2019 på Thanks For The Dance. Les mer i Store norske leksikon vise Eksterne lenker: Leonard Cohens offisielle hjemmeside  Se musikkvideoen til Show me the Place (2012) på Leonard Cohens YouTube-kanal  Les et intervju med Leonard Cohen i forbindelse med utgivelsen av Old Ideas (2012) på National Public Radios hjemmesider  Hør et intervju med Leonard Cohen fra 1986 på National Public Radios hjemmesider